section_heading: Radnja
paragraph_text: Pussy počinje ozbiljno shvaćati svoj status FBI-eva doušnika te sve više osjeća ljutnju prema Tonyju. Prvo na zarukama Richieja i Janice nosi mikrofon, a zatim oda neke korisne informacije o ukradenim avionskim kartama i Tonyjevu poslu s Daveom Scatinom. Međutim, Pussy počne razvijati nerealnu ideju svoje nove uloge. Nakon što sazna kako Christopher Moltisanti s drugim suradnikom planira otmicu pošiljke Pokémon karti, Pussy pokuša izvesti vlastito praćenje te ih slijedi do mjesta prepada, ali doživi prometnu nesreću i ozlijedi se. U bolnici, njegov ga nadzornik Skip Lipari podsjeti da on nije zaposlenik vlade i da bi se trebao fokusirati samo na pružanje informacija o Tonyju.